છેલ્લા પાંચ માસમાં ચાઇના દ્વારા તેની કરન્સી યુઆનનું ડોલર સામે ત્રીજી વખતનું ડીવેલ્યૂએશન થયું છે. ડોલર સામે યુઆન પાંચ વર્ષના નવા તળિયે પહોંચ્યો છે. આ ઘટનાની અસરમાં ચાઇનીઝ શેરબજાર ખુલતાંની સાથે જ માંડ અડધા કલાકમાં નિયત ૭ ટકાની મંદીની સર્કિટમાં સરી પડતાં બજાર આખા દિવસ માટે બંધ કરવાની નૌબત ગઇકાલે આવી હતી. ચાઇનીઝ ચક્રવાતની સર્વત્ર માઠ અસર દેખાઇ હતી. જાપાનીઝ માર્કેટ ૨.૩ ટકા, હોંગકોંગ ૩ ટકા, સાઉથ કોરિયા ૧.૧ ટકા, તાઇવાન પોણા બે ટકા, ઓસ્ટ્રેલિયા સવા બે ટકા, ઇન્ડોનેશિયા પોણા બે ટકા, સિંગાપોર ૨.૭ ટકા, થાઇલેન્ડ સાડા ત્રણ ટકા ડુલ્યા હતા. યુરોપ ડાઉનવર્ડ પ્રેશરમાં દોઢથી ચાર ટકાની રેન્જમાં રનિંગ ક્વોટ પ્રમાણે માઇનસ હતું. ગ્રીસ ખાતે છ ટકાની ખુવારી હતી. અખાતી બજારો સવા ત્રણ ટકા ડાઉન હતા. વિશ્વ બજારમાં ક્રૂડમાં બેરલ દીઠ ૩૨ ડોલરની બાર વર્ષની બોટમ બનતાં માનસ વધુ બગડયું હતું.